《东魏天平四年四面玉佛象诗为僧达受作》
清代·姚燮

帝身舍拂史所无，二法造孽安足辜？倘援太武作龟鉴，如何竟足台城芜？

靳家兄弟东魏产，太平丁巳始造躯。铭云七世保如意，下及存者祯祥俱。

高径周尺尺二寸，量三寸羡其侧隅。一十四象佛菩萨，光明古月澄眉须。

纠修于顶妙华髻，的皪在胸璎珞珠。牟尼多宝梵天相，端好不假银泥涂。

土花涩缩抹烟色，井泉碎剃苔痕枯。谁将鹦鹉画翎绿，赩赩渲上红粟肤。

新安城中五明寺，渐江遗墓梅花敷。西湖诗僧老行脚，来歇包担瞻浮屠。

铜龛香象秘尘滓，网纱四罥青蜘蛛。重为拂拭出晶采，若揭龙钵开明蝫。

昨还吴下持示我，六十三言文非诬。二千馀载几兵燹，此盟竟不金石渝。

永平以来溺西教，慈悲密咒颁鸿胪。太和建德迭惩禁，沙门馀党多伏诛。

李唐中叶复流布，咸通速祸真堪虞。其中造象万万亿，如风卷砾飘矣徂。

幸存顽质免澌灭，抚摩亦足资閒娱。谓宜皈戒勤供养，彼倖福者毋乃愚。

僧今自喜肖其肖，以印相印吾得吾。尘尘刹刹妙解脱，证逢于达真如如。

三乘无等等诸默，愿删偈辨防谲觚。幻相必挂大千睫，一弹指顷旸西晡。

楼台烟雨六朝寺，四百八十谁存乎？与僧往剥绿扇叶，腻堪饱腹名蹲鸱。

我还捕我水田蛤，僧如不信投尔锄。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。